Al la Zamenhoffesto venis ĉirkaŭ 60 personoj. Denove venis polaj geamikoj el Szczecin kaj Zielona Góra, sed ankaŭ el la regiono de Lublin kaj Silezio, el Moskvo – kaj eĉ el la fora Brazilo venis kvar homoj. La ”eksteraj” gastoj estis petataj saluti la ĉeestantojn. Krome menciindas la ĉeesto de amikoj de la planlingvo Ido.
#000001
Okaze de la tradicia festprelego Ralf Fröhlich ricevis la bonŝancon prezenti sian unikan projekton en la iama stacidomo de la vilaĝo Halbe. Ĝia nomo estas “Esperanto-stacio”. Tie jam okazis pluraj aranĝoj kaj kursoj, kaj laboremuloj povis renovigi la konstruaĵon, kiu cetere havas interesan najbaron, nome unu el la tielnomataj “Imperiestraj Stacidomoj”. Ekzistas fruktedona kunlaboro, kiel mi mem spertis.
#000002
Fritz Wollenberg prezentis la ekspozicion pri la dekjariĝo de la Zamenhofparko, kiu situas en la Berlina urbodistrikto Lichtenberg. Estis la lasta tago de tiu tre interesa ekspozicio en la konstruaĵo Oranĝerio. Pro tio Wollenberg invitis al gvidado.
#000004
Ronald Schindler invitis al la pollanda-germana-fervojista Esperanto-Kongreso, kiu okazos dum Pentekosto 2020 kaj la sekvonta semajno en la “Duobla urbo” Frankfurto ĉe Odro kaj Słubice. La ĉeestantoj ricevis informojn pri la historio, kongresejoj kaj tranokteblecoj.
#000007
Ne mankis koncerteto. Ĉi-jare ni sukcesis inviti triopon, kiu konsistis el Birke Dockhorn, Bertilo Wennergren kaj – kiel surpriza gasto – Alena Adler el Usono. Tre altkvalite ili prezentis originajn kaj tradukitajn kantojn, parte el mondkonataj muzikteatraĵoj.
#000008
Halina el Szczecin instigis la partoprenantojn al kantado en Esperanto kaj en la pola lingvo. Por sia programero ŝi pertrajne kunportis tre pezan akordeonon.
#000010
Dum la tuta aranĝo okazis la jam tradicia kafumado, la unika libroservo de Johano Pachter kaj la jam menciita ekspozicio pri la Zamenhofparko.
#000011
Multan dankon al ĉiuj kunagintoj kaj helpintoj por ornami la salonon.
#000012
La sekvontan Zamenhoffeston ni jam fiksis en la sama salono por la 19a de decembro 2020. Do jam notu la daton por certigi vian partoprenon!
#000013